अभी जब आप कोई कैशलेस लेनदेन करते हैं -उदाहरण के लिए, आपने किसी दुकान पर अपने डेबिट कार्ड से स्वाइप मशीन से भुगतान किया। आपने कार्ड स्वाइप किया, मशीन में अपना पिन डाला और भुगतान हो गया। इस पूरी प्रक्रिया में पीछे बेहद जटिल कार्य निष्पादित हुए हैं -जिन्हें सिलसिलेवार इस तरह समझा जा सकता है -जैसे ही आपने कार्ड स्वाइप किया, इसके मैग्नेटिकस्ट्रिप में मौजूद डेटा को पढ़कर वह स्वाइप मशीन आपके कार्ड को, आपके खाते को पहचान गया और एक सेंट्रल सर्वर पर डेटा को भेज दिया कि कार्ड के जरिए इतनी राशि का भुगतान करना है। सर्वर पर आपके खाते में मौजूद रकम या लिमिट की सत्यता को चेक किया जाता है और आपके पिन को वेलिडेट किया जाता है। यह सही होने पर पलक झपकते ही भुगतान हो जाता है। यह सारा संचार अति सुरक्षित एनक्रिप्टेड होता है। हालांकि हाल ही में कुछ रपट यह भी आई थी कि किसी खास कंपनी के पीओएस मशीनों में वायरस इंस्टाल कर उनके डेटा चुराए गए थे और कंपनियों और बैंकों को बड़ा चूना लगाया गया था।